Gandia es prepara per al XX Festival Internacional de Curtmetratges d'Animació, Cortoons 2024
14 octubre 2024

## Gandia es prepara per al XX Festival Internacional de Curtmetratges d'Animació, Cortoons 202414 octubre 2024Última actualització: 14 octubre 2024

![](../gestion/img/46a4be4853b540c3fd32ff0e5cfe2b9e80cecd6ae37a04e2ab15a6f15c92f031.jpg)  
  

La regidora de Cultura, **Balbina Sendra**; el director artístic del Cortoons Gandia Festival 2023, **Alessandro d'Urso**; juntament amb **Javier Pastor**, subdirector de Cultura del Campus de Gandia de la UPV; i **Victor Moll**, CEO de Moll Motor, ha presentat aquest matí davant dels mitjans de comunicació el XX Festival Internacional de Curtmetratges d'Animació que es desenvoluparà amb una gran varietat d'activitats del 18 al 20 d'octubre.  
  
Aquesta iniciativa organitzada per d'Urso, que compta amb la col·laboració de l'Ajuntament de Gandia, l'Institut Valencià de Cultura i el Campus de la UPV, acollirà diversos espectacles relacionats amb el cinema i amb l'animació, a més de xerrades d'artistes, sessions de firmes, i tallers, entre moltes altres iniciatives.  
  
Sendra ha recordat que el Cortoons compleix en aquesta edició vint anys, dels quals nou s'han desenvolupat a la nostra ciutat. L'edil ha informat que en aquesta edició s'han rebut un total de 2.610 curtmetratges procedents de 115 països. "_Cortoons i Gandia ja s'han consolidat com un referent internacional dels curtmetratges d'animació gràcies a entitats i patrocinadors com Moll Motors que sempre acompanyen les bones iniciatives que es desenvolupen a Gandia_".  
  
D'Urso ha destacat que la programació del 18 d'octubre serà gratuïta. Els assistents podran presenciar la xerrada de Pablo Reche, autor d'efectes visuals molt conegut, a més de la projecció de 'Benvinguts a Belleville' i altres activitats.  
  
Per altra part, la programació del cap de setmana "s_erà una celebració de Cortoons_", ha afirmat d'Urso. Dissabte serà el torn per a l'estrella d'Instagram Hermoti que entaularà una xerrada molt interessant amb Carlos Ysbert, el doblador oficial d'Homer. La trobada finalitzarà amb un doblatge en directe d'un episodi dels Simpsons.  
  
El dissabte tindrà lloc el lliurament de premis a les diferents categories, mentre que diumenge l'activitat se centra en els més menuts amb tallers de robòtica, d'origami, intercanvi de cromos, etc.  
  
Finalment, el director del Festival ha informat que es reconeixerà Ana María Inchausti García. Una veïna de Gandia de 90 anys que va treballar el 1950 en una pel·lícula que recentment ha estat recuperada a la Filmoteca de Madrid, i que conversarà amb els nous directors sobre com ha evolucionat el món del cinema i l'animació.  
  
Javier Pastor ha destacat la bona sintonia entre la UPV i el Cortoons atesa la relació entre alguna de les titulacions que s'imparteixen al Campus i el contingut del Festival. En aquesta edició seran 20 els estudiants que ajudaran el dia a dia de l'esdeveniment. "_Cortoons permet als nostres estudiants viure un Festival des de dins i aprendre com funciona una iniciativa d'aquestes característiques. Esperem poder continuar col·laborant durant molts anys_".  
  
Finalment, Javier Moll ha recordat el suport al Festival des de la seua arribada a Gandia. "És un festival amb molta projecció i que creix any rere any". "Des de Moll donem el premi a la Creativitat en Moviment i ja puc avançar que, com a membre del jurat, hem visitat curtmetratges i aquest any ens ha sorprés la qualitat".